Claudio Grech jagħti €162,000 mill-onorarja parlamentari għal inizjattivi fid-distrett
Id-deputat Claudio Grech ippreżenta lill-ispeaker Anġlu Farrugia rapport tal-aħħar sena ħidma tal-Fondazzjoni Save A Life, li waqqaf flimkien ma' martu, seba' snin ilu. Is-Sur Grech spjega li jgħaddi l-onorarja parlamentari u benefiċċji oħra lill-fondazzjoni, li qed twettaq proġetti li jtejbu l-ħajja ta' tfal u żgħażagħ fil-lokalitajiet mnejn jiġi elett. Qal li b'€162,000, f'seba' snin, saru għaxar proġetti, li tnejn minnhom għadhom għaddejjin. Il-proġetti jvarjaw minn dawk edukattivi, kulturali u sportivi. Fi kliem Claudio Grech, il-fondazzjoni hija mezz b'saħħtu kontra l-problema tad-droga u żied li bħalissa għaddejja riċerka biex tidentifika l-fatturi ewlenin li jwasslu biex tfal u żgħażagħ jersqu lejn il-vizzju, jinħoloq ċentru żgħir ta' appoġġ meta jkunu fi problema, u bdiet inizjattiva oħra għal programm ta' appoġġ strutturat għal tqala fost l-adolexxenti. L-ispeaker Anġlu Farrugia ddeskriva l-inizjattiva tad-deputat bħala ġest nobbli.